Line Barfod (EL), 2005-10-06:
I Enhedslisten har vi det sådan, at vi ikke vil lægge stemmer til forringelser for dem, der har det sværest her i samfundet.
Vi vil hellere undgå at være med i nogle forlig, end vi vil stemme for, at man skærer ned på dem i bunden af samfundet.
Dansk Folkeparti excellerer i, at man skærer store lunser med den ene hånd, og så giver man nogle små lunser med den anden hånd.
Det, jeg såmænd bare spørger om, er, om det, vi kommer til at se med økonomien både med finansloven herindefra og de aftaler, der indgås ude i kommunerne, er, at Dansk Folkeparti vil fortsætte linjen, hvor man skærer ned og bl.a. også skærer ned på kommunerne.
Vi er midt i en stor kommunalreform, som betyder, at der skal bruges mange milliarder kroner ude i kommunerne, uden at der følger én krone med til det.
Vil Dansk Folkeparti fortsat lægge stemmer til de nedskæringer både her og ude i kommunerne?
Enhedslisten har gang på gang påvist, hvordan Dansk Folkepartis medlemmer ude i kommunerne stemmer for nedskæringer på velfærden.
Fire femtedele af Dansk Folkepartis byrådsmedlemmer har stemt for nedskæringer på velfærden.
Over halvdelen har stemt for nedskæringer over for de ældre.
Vil man fortsætte med den politik både ude i byrådene og herinde i Folketinget?
Jeg synes jo, det er godt med ærlighed i politik, og jeg synes, det var rart at høre, at fru Pia Kjærsgaard tidligere i debatten ærligt sagde, at Dansk Folkeparti mener meget af det, der bliver sagt og er citeret her.
Så ved vi ligesom, hvor vi har hinanden, og man kan jo også se, at det komme til udtryk i meget af den politik, der kommer ud i den virkelige verden.
Regeringspartierne må jo så forholde sig til, hvad de vil være med til.
Det kunne være rart, hvis vi så den samme ærlighed omkring ulighed, men her kunne jeg forstå på fru Pia Kjærsgaard, at det, der i virkeligheden var det største problem med socialministeren, var, at hun sagde, at man ønskede ulighed.
Det må man åbenbart ikke sige for Dansk Folkeparti, man skal kun føre det ud i virkeligheden.
Så vil jeg gerne høre fru Pia Kjærsgaard: Når nu Dansk Folkeparti forhandler finanslov og sidder ude i kommunerne og forhandler budgetter i de kommende år, vil den politik, man så rent faktisk er med til at lægge stemmer til der, være noget, der fører til en større ulighed, eller noget, der fører til mindre ulighed?
Det, vi har set hidtil, har primært været, at Dansk Folkeparti både i Folketinget og ude i kommunerne lægger stemmer til en politik, der fører til større ulighed.
Dansk Folkepartis medlemmer i byråd har gentagne gange lagt stemmer til nedskæringer på velfærd, også velfærden for de ældre.
Det er ikke korrekt.
Jeg tror næppe, at vi var blevet genvalgt her ved februarvalget i 2005, havde fået to ekstra mandater, så regeringen og Dansk Folkeparti bevarede flertallet, hvis det, som fru Line Barfod sagde nu her, var det rigtige.
Det, der jo er korrekt, er, at Dansk Folkeparti igennem forlig, igennem aftaler, nu næste gang her i forbindelse med finansloven for 2006, hver evig eneste gang målrettet forsøger at gøre tilværelsen bedre for dem, der har det økonomisk dårligt, så de efter aftalen får en bedre tilværelse, end de havde før.
Det er lykkedes i fire finanslove, jeg tror også, det lykkes i den femte.
Det vil være den måde, vi gør det på, at vi hele tiden målretter vores indsats, har et vågent øje på de socialt dårligt stillede, har dem med i overvejelserne, i aftalerne, hver evig eneste gang en sådan indgås.
Fru Line Barfod og Enhedslisten har jo aldrig nogen sinde kendt deres besøgelsestid, dengang fru Line Barfod og Enhedslisten havde flertal sammen med S og R.
Det var faktisk ret småt, hvad Enhedslisten fik ud af det dengang.